PMIndiaData/PMIndiaSum huggingface dataset:
प्रधानमंत्री ने लाल बहादुर शास्त्री की जयंती पर उन्हें विजय घाट पर पुष्पांजलि अर्पित की

प्रधानमंत्री श्री नरेन्द्र मोदी ने आज विजय घाट पर पूर्व प्रधानमंत्री लाल बहादुर शास्त्री जी की जयंती पर उन्हें पुष्पांजलि अर्पित की। एक ट्वीट में, प्रधानमंत्री ने कहा; “विजय घाट पर, लाल बहादुर शास्त्री जी को श्रद्धांजलि अर्पित की, जिन्होंने भारत के इतिहास में अमिट योगदान दिया है।”
प्रधानमंत्री और यूक्रेन के राष्ट्रपति के बीच टेलीफोन पर बातचीत

प्रधानमंत्री श्री नरेन्द्र मोदी ने आज यूक्रेन के राष्ट्रपति श्री वोलोदिमिर जेलेंस्की के साथ टेलीफोन पर बातचीत की। दोनों नेताओं ने यूक्रेन में जारी संघर्ष पर चर्चा की। प्रधानमंत्री ने इस लड़ाई को शीघ्र समाप्त करने और वार्ता व कूटनीति के मार्ग पर आगे बढ़ने की आवश्यकता के अपने आह्वान को दोहराया। उन्होंने इस बात पर अपना दृढ़ विश्वास व्यक्त किया कि इस संघर्ष का कोई सैन्य समाधान नहीं हो सकता है और उन्होंने अवगत करवाया कि किसी भी प्रकार के शांति प्रयासों में योगदान देने के लिए भारत तैयार है। प्रधानमंत्री ने संयुक्त राष्ट्र चार्टर, अंतरराष्ट्रीय कानून और सभी देशों की संप्रभुता व क्षेत्रीय अखंडता का सम्मान करने के महत्व को भी दोहराया। प्रधानमंत्री ने इस बात पर जोर दिया कि भारत यूक्रेन सहित सभी परमाणु प्रतिष्ठानों की सुरक्षा को महत्व देता है। उन्होंने रेखांकित किया कि परमाणु संयंत्रों पर किसी भी तरह के खतरों के सार्वजनिक स्वास्थ्य और पर्यावरण के लिए दूरगामी और विनाशकारी परिणाम हो सकते हैं। नवंबर 2021 में ग्लासगो में अपनी पिछली बैठक के बाद दोनों नेताओं ने द्विपक्षीय सहयोग के महत्वपूर्ण क्षेत्रों पर फिर से बात की।
प्रधानमंत्री श्री नरेन्द्र मोदी ने रूसी संघ के राष्ट्रपति महामहिम व्लादिमीर पुतिन के साथ टेलीफोन पर बात की

प्रधानमंत्री श्री नरेन्द्र मोदी ने आज रूसी संघ के राष्ट्रपति महामहिम व्लादिमीर पुतिन के साथ टेलीफोन पर बात की। दोनों राजनेताओं ने हाल ही में राष्ट्रपति पुतिन की भारत यात्रा के दौरान चर्चा किये गए मुद्दों पर आगे बातचीत की। आज की बातचीत भविष्य की कार्यविधि को मजबूत करने में मदद करेगी, जिनमें रक्षा सहयोग को आगे बढ़ाने के अवसर, उर्वरकों की आपूर्ति में सहयोग, रूसी सुदूर पूर्व के साथ भारत की परस्पर सहभागिता को बढ़ाना आदि शामिल हैं। बातचीत में अंतरराष्ट्रीय मुद्दों पर भी चर्चा हुई। दोनों राजनेताओं ने भारत-रूस विशेष और विशेषाधिकार प्राप्त रणनीतिक साझेदारी के तहत शामिल सभी पहलुओं पर नियमित संपर्क में रहने तथा द्विपक्षीय सहयोग को और मज़बूत करने के साथ-साथ बहुपक्षीय मंचों में परामर्श और समन्वय के लिए निरंतर प्रयास करने पर सहमति व्यक्त की।
प्रधानमंत्री ने उत्तर भारत में धूल भरी तेज आंधी के कारण मरने वाले लोगों के परिजनों को पीएमएनआरएफ से अनुग्रह राशि देने की घोषणा की

प्रधानमंत्री श्री नरेन्‍द्र मोदी ने 2 मई, 2018 को उत्तर भारत के विभिन्‍न राज्‍यों में आई धूल भरी तेज आंधी अथवा चक्रवात के कारण मरने वाले लोगों के परिजनों को प्रधानमंत्री राष्‍ट्रीय राहत कोष (पीएमएनआरएफ) से 2-2 लाख रुपये की अनुग्रह राशि देने की घोषणा की है। प्रधानमंत्री ने इस भयावह आंधी-तूफान के कारण गंभीर रूप से घायल हुए लोगों के लिए भी 50-50 हजार रुपये की अनुग्रह राशि को मंजूरी दी है।
मंत्रिमंडल ने दिल्‍ली कैंट के कंधार लाइंस के केन्‍द्रीय वि़द्यालय नं.- 4 के निर्माण के लिए केन्‍द्रीय विद्यालय संगठन को पट्टे के आधार पर 4 एकड़ रक्षा भूमि हस्‍तांतरित करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने दिल्‍ली कैंट के कंधार लाइंस के केन्‍द्रीय वि़द्यालय नं.- 4 के निर्माण के लिए केन्‍द्रीय विद्यालय संगठन (केवीएस) को 1 रुपये प्रति वर्ष के मामूली किराए के साथ पट्टे पर 4 एकड़ रक्षा भूमि हस्‍तांतरित करने की मंजूरी दी है। पृष्‍ठभूमि : वर्तमान में दिल्‍ली कैंट में केन्‍द्रीय वि़द्यालय नं.- 4 का संचालन सर्वे संख्‍या-14, दिल्‍ली कैंट के भवन में तात्‍कालिक आधार पर 1994 में उसकी स्‍थापना से ही किया जा रहा है। फिलहाल इस विद्यालय में 956 बच्‍चे पढ़ रहे हैं। केन्‍द्रीय वि़द्यालय संगठन द्वारा खुद के स्‍थायी विद्यालय भवन के निर्माण से विद्यालय कर्मियों के बच्‍चों एक्‍स सर्विस मैन, पूर्व सैनिकों के परिवारों और दिल्‍ली कैंट के आसपास के आम लोगों के बच्‍चों के लिए उपयुक्‍त शै‍क्षणिक माहौल एवं जरूरी सुविधाएं उपलब्‍ध कराने में मदद मिलेगी।
प्रधानमंत्री ने कोविड-19 महामारी से संबंधित तैयारियों पर समीक्षा बैठक की अध्यक्षता की

माननीय प्रधानमंत्री श्री नरेन्द्र मोदी ने आज देश में कोविड-19 महामारी की स्थिति की समीक्षा की। इस समीक्षा बैठक में अन्य लोगों के अतिरिक्त, माननीय केंद्रीय गृह मंत्री श्री अमित शाह, केंद्रीय स्वास्थ्य एवं परिवार कल्याण मंत्री डॉ. हर्ष वर्धन, नीति आयोग के सदस्य, कैबिनेट सचिव एवं भारत सरकार के अन्य वरिष्ठ अधिकारियों ने भाग लिया। प्रधानमंत्री ने देश के विभिन्न हिस्सों में कोविड-19 महामारी की स्थिति एवं विभिन्न राज्यों की तैयारियों का जायजा लिया। प्रधानमंत्री ने निर्देश दिया कि हमें निश्चित रूप से व्यक्तिगत स्वच्छता तथा सार्वजनिक स्थानों पर सामाजिक अनुशासन का पालन करने की आवश्यकता को दोहराना चाहिए। कोविड के बारे में जागरूकता का व्यापक रूप से प्रचार किया जाना चाहिए और संक्रमण के फैलाव को रोकने पर निरंतर जोर दिया जाना चाहिए। उन्होंने कहा कि इस संबंध में किसी भी प्रकार के आलस्य की कोई जगह नहीं है। प्रधानमंत्री ने दिल्ली में महामारी की स्थिति को नियंत्रित करने में केंद्र, राज्य तथा स्थानीय प्राधिकारियों के प्रयासों की सराहना की। उन्होंने यह भी निर्देश दिया कि समस्त एनसीआर क्षेत्र में कोविड-19 महामारी को नियंत्रित करने में अन्य राज्य सरकारों को भी इसी प्रकार के दृष्टिकोण का अनुसरण करना चाहिए। अहमदाबाद में ‘धनवंतरी रथ‘ के जरिये निगरानी तथा घर आधारित देखभाल के सफल उदाहरण को रेखांकित किया गया और निर्देश दिया गया कि अन्य स्थानों पर भी इसका अनुकरण किया जा सकता है। प्रधानमंत्री ने यह भी निर्देश दिया कि सभी प्रभावित राज्यों तथा उच्च टेस्ट पोजिटिविटी वाले स्थानों को वास्तविक समय राष्ट्रीय स्तर निगरानी तथा दिशानिर्देश उपलब्ध कराये जाने चाहिए।
कैबिनेट ने अक्षय ऊर्जा के लिए 2360 करोड़ रुयये के बांड जारी किए जाने हेतु मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने अक्षय ऊर्जा के लिए 2,360 करोड़ रुयये के बांड जारी किए जाने हेतु अपनी मंजूरी प्रदान कर दी है। 2017-18 के दौरान भारतीय अक्षय ऊर्जा विकास एजेंसी (आईआरडीएए) के माध्यम से नवीन और नवीकरणीय ऊर्जा मंत्रालय (एमएनआरई) द्वारा बांड जारी किए जाएंगे। सौर पार्क, हर‍ित ऊर्जा गलि‍यारा, पवन परियोजनाओं के लिए उत्‍पादन-आधारित प्रोत्साहनों, सीपीएसयू और रक्षा सौर परियोजनाओं, सौर परियोजनाओं के लिए व्यवहार्यता अंतर-निधि, छत के ऊपर सौर प्रणाली, ऑफ-ग्रिड/ग्रि‍ड व‍ितरि‍त अक्षय ऊर्जा, न‍िगमों और स्‍वायत्‍त न‍िकायों आद‍ि में नि‍वेश में इस कोष का इस्‍तेमाल किया जाएगा। इस तरह के समयबद्ध निवेश से अक्षय ऊर्जा क्षेत्र में बुनियादी सुविधाओं को प्रोत्साहन मिलेगा। साथ ही, इससे अक्षय ऊर्जा क्षेत्र में महत्वाकांक्षी लक्ष्यों को हासिल किया जा सकेगा। जुटाए गए संसाधनों को अक्षय ऊर्जा क्षेत्र में अतिरिक्त क्षमता के विकास के लिए उपयोग किया जाएगा जिसके परिणामस्वरूप अतिरिक्त रोज़गार पैदा होंगे। पृष्ठभूमिः सरकार ने एनएचएआई,पीएफसी, आरईसी, आईआरडीए और आईडब्ल्यूएआई के जरिये व‍ित्‍त वर्ष 2016-17 के बजट में 31,300 करोड़ रुपये के बांड जारी करके अतिरिक्त धन जुटाने की घोषणा की थी । इसके हि‍स्‍से के बांड सरकार ने आईआरईडीए को वर्ष 2016-17 के दौरान नवीन और नवीकरणीय ऊर्जा मंत्रालय की ओर से भारत सरकार द्वारा पूर्णत: कर योग्‍य बांड जारी करके 4000 करोड़ रुपये जुटाने की अनुमत‍ि दी थी। इसके बाद वर्ष 2016-17 में 2360 करोड़ रुपये शेष राशि जुटाए जाने के लिए मंजूरी हेतु नवीन और नवीकरणीय ऊर्जा मंत्रालय ने मंत्रिमंडल से संपर्क किया था।
प्रधानमंत्री ने भूटान के ड्रक न्यामप्रप त्सोग्पा के राष्ट्रपति डॉ लोटे शेरिंग से बातचीत की ; भूटान के आम चुनाव में उनकी पार्टी की जीत पर बधाई दी

प्रधानमंत्री श्री नरेंद्र मोदी ने ड्रक न्यामप्रप त्सोग्पा के राष्ट्रपति डॉ लोटे शेरिंग के साथ टेलीफोन पर बातचीत की। प्रधानमंत्री मोदी ने डॉ. लोटेशेरिंग को भूटान में तीसरे आम चुनाव में उनकी पार्टी की जीत एवं राष्ट्रीय विधानसभा में उनके अपने निर्वाचन पर बधाई दी। प्रधानमंत्री मोदी ने आम चुनावों के सफल आयोजन का स्वागत किया, जो भूटान में लोकतंत्र के एकीकरण के लिए मील का पत्थर है। प्रधानमंत्री मोदी ने कहा कि भारत भूटान के साथ दोस्ती और सहयोग के अद्वितीय संबंधों को और मजबूत करने को सर्वोच्च प्राथमिकता देता है जो साझा हितों और मूल्यों, बहुत अधिक विश्वास, सद्भावना और पारस्परिक समझ पर आधारित है। दोनों देशों के बीच राजनयिक संबंधों के वर्तमान में जारी स्वर्ण जयंती समारोहों का स्मरण करते हुए प्रधानमंत्री मोदी ने प्राथमिकताओं और लोगों एवं भूटान की सरकार के हितों के आधार पर सामाजिक-आर्थिक परिवर्तन के राष्ट्रीय प्रयासों में भूटान की नई सरकार के साथ काम करने की भारत की दृढ़ प्रतिबद्धता दोहराई। प्रधानमंत्री मोदी ने डॉ. लोटे शेरिंग को भारत आने का निमंत्रण दिया। डॉ. लोटे शेरिंग ने प्रधानमंत्री मोदी को उनकी बधाई और शुभकामनाओं के लिए धन्यवाद दिया, और जल्द से जल्द भारत आने का निमंत्रण स्वीकार कर लिया। दोनों नेताओं ने भूटान और भारत के लोगों के लाभ के लिए अद्वितीय और बहुमुखी द्विपक्षीय सहयोग को नई ऊंचाइयों पर ले जाने पर सहमति जताई।
मंत्रिमंडल ने इंस्‍टीट्यूट ऑफ चार्टर्ड अकाउंटैंट्स ऑफ इंडिया और साउथ अफ्रीकन इंस्‍टीट्यूट ऑफ चार्टर्ड अकाउंटैंट्स के बीच आपसी मान्‍यता समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने इंस्‍टीट्यूट ऑफ चार्टर्ड अकाउंटैंट्स ऑफ इंडिया (आईसीएआई) और साउथ अफ्रीकन इंस्‍टीट्यूट ऑफ चार्टर्ड अकाउंटैंट्स (एसएआईसीए) के बीच आपसी मान्‍यता समझौते को मंजूरी दी है। ब्‍यौरा : लेखा ज्ञान के उन्‍ययन, पेशेवर एवं बौद्धिक विकास, उनकी संख्‍या में वृद्धि एवं भारत और दक्षिण अफ्रीका में लेखांकन पेशे के विकास में सकारात्‍मक योगदान के लिए आपसी सहयोग ढांचे की स्‍थापना के लिए आईसीएआई और एसएआईसीए के बीच आपसी मान्‍यता समझौते (एमआरए) के संदर्भ में मंत्रिमंडल ने यह मंजूरी दी है। यह समझौता: 1. मौजूदा आईसीएआई योग्‍यता के साथ स्‍थानीय लेखांकन योग्‍यता में भारतीय लेखांकन पेशेवरों को मान्‍यता मुहैया कराएगा, जिससे दक्षिण अफ्रीकी बाजारों में उनके लिए पेशेवर अवसर बढ़ेंगे। 2. इन दोनों लेखा संस्‍थानों के बीच कामकाजी संबंधों को मजबूत करेगा। 3. दोनों देशों के बीच लेखा पेशेवरों की आवाजाही को रफ्तार देगा, जिससे दोनों देशों में लघु एवं मझोले उद्यमों को एक नई दिशा मिलेगी। फायदें रणनीतिक तौर पर एसएआईसीए के साथ करीबी संबंधों को बरकरार रखना आईसीएआई के लिए काफी महत्‍वपूर्ण है, क्‍योंकि इससे संस्‍थान को अफ्रीकी क्षेत्र में आईसीएआई ब्रांड को मजबूती देने और सदस्‍यों की संख्‍या बढ़ाने में मदद मिलेगी। पिछले कुछ वर्षों के दौरान विकसित हुए संबंधों की प्रकृति रणनीतिक एवं आपसी हितों को साधने है। भारतीय चार्टर्ड अकाउंटेंटों के लिए एमआरए उस क्षेत्र में बेहतर रोजगार की संभावनाएं मुहैया करा सकती है। साथ ही भारत से चार्टर्ड अकाउंटेंटों की आवाजाही भी बढ़ेगी। पृष्‍ठभूमि: आईसीएआई भारतीय संसद द्वारा पारित कानून ‘चार्टर्ड अकाउंटेंट्स एक्‍ट 1949’ के तहत स्‍थापित एक वैधानिक संस्‍था है। इसकी स्‍थापना भारत में चार्टर्ड अकाउंटेंसी के पेशे को विनियमित करने के लिए की गई है। एसएआईसीए दक्षिण अफ्रीका की अग्रणी लेखा संस्‍था है और वह विश्‍व के अग्रणी संस्‍थाओं में से एक है।
दक्षिण अफ्रीका के राष्ट्रपति की राजकीय यात्रा के दौरान प्रधानमंत्री द्वारा प्रेस वक्तव्य

Your Excellency, President Ramaphosa, दक्षिण अफ्रीका से यहाँ आए सभी विशिष्ट अतिथिगण, Friends, हमारे लिए बहुत हर्ष का विषय है कि भारत के अभिन्न मित्र, राष्ट्रपति रामाफोसा आज हमारे बीच मौजूद हैं। उनके लिए भारत नया नहीं है, लेकिन राष्ट्रपति के रूप में यह उनकी पहली भारत यात्रा है। और उनकी यह भारत यात्रा हमारे संबंधों के एक विशेष मुकाम पर हो रही है। इस वर्ष महात्मा गांधीजी की 150वीं वर्षगाँठ है। पिछला वर्ष नेल्सन मंडेला जी की जन्म-शताब्दी का वर्ष था। और पिछले साल हमारे राजनयिक संबंधों की रजत-जयंती भी थी। मुझे बहुत प्रसन्नता है कि इस विशेष मुकाम पर राष्ट्रपति रामाफोसा भारत आए हैं। और उनकी यह भारत यात्रा हमारे लिए और भी विशेष महत्व रखती है, क्योंकि कल वे भारत के गणतंत्र दिवस समारोह में मुख्य अतिथि के रूप में शामिल होंगे। यह सम्मान और गौरव वे हमें दे रहे हैं, इसके लिए समस्त भारत उनका आभारी है। Friends, 2016 में जब मैं दक्षिण अफ्रीका गया था, उस समय मेरी राष्ट्रपति रामाफोसा के साथ पहली मुलाकात हुई थी। उस समय वे उप-राष्ट्रपति थे। और हमारी उस पहली मुलाकात में ही, मैंने भारत के प्रति उनके उत्साह और स्नेह का अनुभव किया था। पिछले वर्ष दक्षिण अफ्रीका में ब्रिक्स समिट के समय मैंने उनके शानदार आतिथ्य-सत्कार का अनुभव किया। हालांकि दिल्ली में सर्दी का मौसम है, लेकिन मुझे विश्वास है कि इस यात्रा में राष्ट्रपति रामाफोसा भी भारत के गर्मजोशी भरे स्वागत को महसूस करेंगे। मैं राष्ट्रपति जी का, और उनके delegation का, भारत में हार्दिक स्वागत करता हूँ। Friends, आज राष्ट्रपति जी के साथ बातचीत में हमने अपने संबंधों के सभी आयामों की समीक्षा की। हमारे बीच व्यापार एवं निवेश के संबंध और अधिक प्रगाढ़ हो रहे हैं। हमारा द्विपक्षीय व्यापार 10 billion dollars से भी अधिक है। इस वर्ष “Vibrant गुजरात” में दक्षिण अफ्रीका ने Partner Country के रूप में हिस्सा लिया है। और दक्षिण अफ्रीका में निवेश बढ़ाने के राष्ट्रपति रामाफोसा के प्रयासों में भारतीय कंपनियाँ बढ़-चढ़ कर हिस्सा ले रही हैं। दक्षिण अफ्रीका के कौशल विकास प्रयासों में भी हम साझेदार हैं। प्रिटोरिया में शीघ्र ही गांधी-मंडेला Skills Institute की स्थापना होने वाली है। और हम दोनों इन संबंधों को एक नए स्तर पर ले जाने के लिए प्रतिबद्ध हैं। और इसलिए, आज कुछ ही देर में हम दोनों देशों के प्रमुख business leaders के साथ मुलाकात करेंगे। Friends, विश्व का मानचित्र देखें तो यह स्पष्ट है कि भारत और दक्षिण अफ्रीका, दोनों ही Indian Ocean में बहुत महत्वपूर्ण स्थानों पर स्थित हैं। हम दोनों विविधताओं से परिपूर्ण लोकतांत्रिक देश हैं। महात्मा गांधी और नेल्सन मंडेला की विरासत के उत्तराधिकारी हैं। और इसलिए, हम दोनों का व्यापक वैश्विक नजरिया एक दूसरे से काफी मेल रखता है। ब्रिक्स, G-20, इंडियन ओशन रिम एसोसिएशन, ईब्सा, जैसे अनेक मंचों पर हमारा आपसी सहयोग और समन्वय बहुत मजबूत है। संयुक्त राष्ट्र सुरक्षा परिषद के सुधारों पर भी हम साथ मिल कर काम कर रहे हैं। राष्ट्रपति जी की इस भारत यात्रा के कार्यक्रम का एक विशेष अंग आज आयोजित किया जा रहा पहला “गांधी-मंडेला Freedom Lecture” होगा। सिर्फ़ मैं ही नहीं, पूरा भारत, और पूरा दक्षिण अफ्रीका, राष्ट्रपति जी के विचार सुनने के लिए उत्सुक है। Friends, कल गणतंत्र दिवस पर राष्ट्रपति रामाफोसा की उपस्थिति और मुख्य अतिथि के रूप में भागीदारी, हमारे संबंधों को और अधिक मजबूत करने की हमारी साझी प्रतिबद्धता का प्रतीक है। मैं एक बार फ़िर राष्ट्रपति जी का हार्दिक स्वागत करता हूँ। धन्यवाद।
प्रधानमंत्री नरेन्‍द्र मोदी, बांग्‍लादेश की प्रधानमंत्री शेख हसीना और पश्चिम बंगाल तथा त्रिपुरा के मुख्‍यमंत्रियों ने संयुक्‍त रूप से बांग्‍लादेश में तीन परियोजनाओं का उद्घाटन किया

प्रधानमंत्री श्री नरेन्‍द्र मोदी, बांग्‍लादेश की प्रधानमंत्री शेख हसीना, पश्चिम बंगाल की मुख्‍यमंत्री सुश्री ममता बनर्जी तथा त्रिपुरा के मुख्‍यमंत्री श्री बिप्‍लव कुमार देव ने आज संयुक्‍त रूप से वीडियो कांफ्रेंसिंग के जरिए बांग्‍लादेश में तीन परियोजनाओं का उद्घाटन किया। इस अवसर पर विदेश मंत्री सुषमा स्‍वराज और बांग्‍लादेश के विदेश मंत्री भी वीडियो कांफ्रेंस के जरिए दिल्‍ली और ढाका से इस कार्यक्रम से जुड़े। इन तीन परियोजनाओं में बांग्‍लादेश के भेरामारा तथा भारत के बहरामपुर के बीच मौजूदा पारेषण लाइन के जरिए बांग्‍लादेश को 500 मेगावाट अतिरिक्‍त बिजली की आपूर्ति, अखौरा और अगरतला के बीच रेल संपर्क तथा बांग्‍लादेश रेलवे के कुलोरा-शाहबाजपुर सेक्‍शन का बहाल किया जाना शामिल है। प्रधानमंत्री ने इस अवसर पर कहा कि हाल के दिनों में उन्‍हें बांग्‍लादेश की प्रधानमंत्री शेख हसीना से काठमांडू में हुई बिम्‍सटेक की बैठक, शान्ति निकेतन और लंदन में राष्‍ट्र मंडल देशों की बैठक सहित कई अवसरों पर मिलने का मौका मिला। उन्‍होंने कहा कि पड़ोसी देशों के नेताओं को अपने संबंध पड़ोसियों की तरह रखने चाहिए और इसके लिए किसी प्रोटोकॉल के दवाब में आए बिना एक-दूसरे के यहां अक्‍सर आना-जाना चाहिए। उन्‍होंने कहा कि बांग्‍लादेश की प्रधानमंत्री और उनके बीच हाल के दिनों में हुई कई मुलाकातें पड़ोसी देशों के बीच निकटता का प्रमाण हैं। प्रधानमंत्री ने इस अवसर पर बांग्‍लादेश की प्रधानमंत्री शेख हसीना की उस बात को याद किया जिसमें उन्‍होंने 1965 के पहले रहे संपर्क को बहाल करने की इच्‍छा व्‍यक्‍त की थी। उन्‍होंने कहा कि उन्‍हें इस बात की खुशी है कि पिछले कुछ वर्षों में इस दिशा में अच्‍छी प्रगति हुई है। प्रधानमंत्री ने कहा कि आज हमने भारत और बांग्‍लादेश के बीच बिजली संपर्क बढ़ाने के साथ ही रेलवे संपर्क बढ़ाने के लिए भी दो नई परियोजनाएं शुरू की हैं। उन्‍होंने 2015 की अपनी बांग्‍लादेश यात्रा को याद करते हुए कहा कि बांग्‍लादेश को 500 मेगावाट अतिरिक्‍त बिजली की आपूर्ति करने का फैसला उसी समय ले लिया गया था। श्री मोदी ने कहा कि यह काम पश्चिम बंगाल और बांग्‍लादेश के बीच मौजूद पारेषण लाइन के जरिए किया जाएगा। उन्‍होंने इस काम में सहयोग के लिए पश्चिम बंगाल की मुख्‍यमंत्री ममता बनर्जी को धन्‍यवाद दिया। उन्‍होंने कहा कि इस परियोजना के पूरा हो जाने से अब भारत से बांग्‍लादेश को 1.16 गीगावॉट बिजली की आपूर्ति हो रही है। प्रधानमंत्री ने कहा कि मेगावॉट से गीगावॉट की यह यात्रा दोनों देशों के बीच संबंधों के स्‍वर्णयुग का प्रतीक है। श्री मोदी ने कहा कि अखौरा-अगरतला रेल संपर्क से दोनों देशों के बीच सीमापार संपर्क का एक और जरिया मिल जाएगा। उन्‍होंने इस काम को पूरा करने में सहयोग के लिए त्रिपुरा के मुख्‍यमंत्री श्री बिप्‍लव देव का आभार जताया। प्रधानमंत्री ने 2021 तक बांग्‍लादेश को एक मध्‍यम आय वाला देश बनाने तथा 2041 तक एक विकसित राष्‍ट्र के रूप में बदलने का लक्ष्‍य तय करने के लिए वहां की प्रधानमंत्री शेख हसीना की सराहना की। उन्‍होंने कहा ‘दोनों देशों के गहरे संबंध हमारी समृद्धि और विकास को नई ऊंचाइयों पर ले जाएंगे।’
प्रधानमंत्री ने सरकार का एक वर्ष पूरा होने पर प्रधानमंत्री कार्यालय के अधिकारियों से विचार-विमर्श किया

प्रधानमंत्री श्री नरेन्‍द्र मोदी ने आज केन्‍द्र सरकार का एक वर्ष पूरा होने के मौके पर साउथ ब्‍लॉक में प्रधानमंत्री कार्यालय के सभी अधिकारियों से विचार-विमर्श किया। प्रधानमंत्री ने कर्तव्‍य निभाने के दौरान अधिकारियों द्वारा प्रदर्शित कड़ी मेहनत और समर्पण की प्रशंसा करते हुए उन्‍हें ‘टीम पीएमओ’ बताया। प्रधानमंत्री के रूप में अपने नेतृत्‍व और मार्गदर्शन में पिछले एक वर्ष में पीएमओ द्वारा शुरू किए गए विभिन्‍न सुधारों और बदलावों का विवरण भी उन्‍होंने दिया। प्रधानमंत्री ने कहा कि यदि उचित माहौल मिले तो उनका अनुभव सरकारी अधिकारियों और आम आदमी के काम आ सकता है, जिससे सरकारी मशीनरी आम आदमी के लिए परिणाम दे सकती है। प्रधानमंत्री कार्यालय के अधिकारियों ने एक वर्ष का कार्यकाल पूरा होने के अवसर पर प्रधानमंत्री को बधाई दी। आज सुबह साउथ ब्‍लॉक पहुंचने पर प्रधानमंत्री का स्‍वागत प्रमुख सचिव श्री नृपेन्‍द्र मिश्रा और अवर प्रमुख सचिव श्री पी.के. मिश्रा ने किया।
प्रधानमंत्री ने प्रोफेसर सी.एस. शेषाद्रि के निधन पर शोक व्यक्त किया

प्रधानमंत्री श्री नरेन्द्र मोदी ने प्रोफेसर सी. एस. शेषाद्रि के निधन पर शोक व्यक्त किया है। प्रधानमंत्री ने एक ट्वीट में कहा, ‘ प्रोफेसर सी. एस. शेषाद्रि के निधन के साथ हमने एक निष्ठावान बुद्धिजीवी को खो दिया है जिन्होंने गणित के क्षेत्र में असाधारण कार्य किया। विशेष रूप से, बीजगणितीय ज्यामिति में उनके प्रयासों को कई पीढ़ियों तक याद रखा जाएगा। उनके परिवारजनों तथा प्रशंसकों के प्रति संवेदना व्यक्त करता हूं। ओम शान्ति।’
प्रधानमंत्री ने तमिलनाडु के तिरूपुर की यात्रा की

प्रधानमंत्री ने तिरूपुर में ईएसआईसी अस्‍पताल का शिलान्‍यास किया चेन्‍नई मेट्रो के पहले चरण के कुल 45 किलोमीटर पर संचालन प्रारंभ प्रधानमंत्री ने विभिन्‍न विकास परियोजनाओं का अनावरण किया प्रधानमंत्री श्री नरेन्‍द्र मोदी ने तमिलनाडु के तिरूपुर की यात्रा की और वहां विभिन्‍न विकास परियोजनाओं का अनावरण किया। प्रधानमंत्री ने तिरूपुर के पेरूमन्‍नलूर गांव में विभिन्‍न विकास परियोजनाओं का अनावरण किया। प्रधानमंत्री श्री मोदी ने तिरूपुर में कर्मचारी राज्‍य बीमा निगम (ईएसआईसी) के मल्‍टी स्‍पेशियलिटी अस्‍पताल का शिलान्‍यास किया। आधुनिक सुविधाओं से युक्‍त 100 बिस्‍तरों वाला यह अस्‍पताल तिरूपुर और उसके आसपास के क्षेत्रों में रहने वाले एक लाख कर्मचारियों तथा उनके परिजनों की चिकित्‍सा जरूरतों को पूरा करेगा। पहले इन कर्मचारियों को शहर के दो ईएसआईसी प्राथमिक स्‍वास्‍थ्‍य केंद्रों पर निर्भर रहना पड़ता था और विशेष चिकित्‍सा सुविधाओं के लिए 50 किलोमीटर दूर ईएसआईसी अस्‍पताल, कोयम्‍बटूर जाना पड़ता था। प्रधानमंत्री ने चेन्‍नई में ईएसआईसी अस्‍पताल का लोकार्पण किया। 470 बिसतरों वाले इस आधुनिक अस्‍पताल में सभी प्रकार की चिकित्‍सा सुविधाएं उपलब्‍ध हैं। प्रधानमंत्री श्री मोदी ने त्रिची हवाई अड्डे में नए एकीकृत भवन तथा चेन्‍नई हवाई अड्डे के आधुनिकीकरण का शिलान्‍यास किया। त्रिची हवाई अड्डे के इस नए एकीकृत भवन से प्रतिवर्ष 3.63 लाख यात्रियों का संचालन किया जा सकता है।व्‍यस्‍त समय में प्रति घंटे 2900 यात्रियों का संचालन किया जा सकता है और इसमें विस्‍तार की भी संभावना है। ई-गेट, बॉयोमेट्रिक आधारित यात्री पहचान प्रणाली आदि के साथ चेन्‍नई हवाई अड्डे का आधुनिकी‍करण किया जाएगा। इस अवसर पर भारत पेट्रोलियम के एन्‍नोर तटीय टर्मिनल का लोकार्पण हुआ। यह तोंडियारपेट सुविधा का विकल्‍प होगा और क्षमता में इससे बड़ा होगा। इस टर्मिनल से उत्‍पादों को कोच्चि तट से भेजा जा सकेगा। सड़क मार्ग की तुलना में परिवहन खर्च में कमी आएगी। प्रधानमंत्री श्री मोदी ने चेन्‍नई पोर्ट से चेन्‍नई पेट्रोलियम कॉरपोरेशन लिमिटेड की मनाली रिफाइनरी की नई तेल पाइप लाइन का उद्घाटन किया। इस पाइप लाइन में सुरक्षा के विशेष प्रबंध किए गए हैं और यह तमिलनाडु तथा पड़ोसी राज्‍यों की आवश्‍यकताओं को पूरा करेगा। प्रधानमंत्री श्री नरेन्‍द्र मोदी ने चेन्‍नई मेट्रो की नई रेल लाइन एजी-डीएमएस मेट्रो स्‍टेशन तथा वासरमैनपेट मेट्रो स्‍टेशन का उद्घाटन किया। 10 किलोमीटर का यह रेलखंड चेन्‍नई मेट्रो के चरण-1 का हिस्‍सा है। इस नई रेल लाइन के बाद चरण-1 की कुल 45 किलोमीटर पर संचालन प्रारंभ हो गया है। अपनी यात्रा के अंतिम चरण के तहत प्रधानमंत्री श्री मोदी ने आज हुबली के लिए प्रस्‍थान किया।
प्रधानमंत्री श्री नरेन्द्र मोदी ने कहा कि इंडिया गेट पर नेताजी सुभाष चंद्र बोस की भव्य प्रतिमा स्थापित की जाएगी

प्रधानमंत्री 23 जनवरी को नेताजी की जयंती के अवसर पर उनकी होलोग्राम प्रतिमा का अनावरण करेंगे प्रधानमंत्री श्री नरेन्द्र मोदी ने यह घोषणा की है कि इंडिया गेट पर नेताजी सुभाष चंद्र बोस की एक भव्य प्रतिमा स्थापित की जाएगी। जब तक नेताजी सुभाष चंद्र बोस की यह भव्य प्रतिमा पूरी नहीं हो जाती, तब तक वहां उनकी एक होलोग्राम प्रतिमा लगेगी जिसका प्रधानमंत्री 23 जनवरी, 2022 को अनावरण करेंगे। ट्वीट की एक श्रृंखला में, प्रधानमंत्री ने कहा; “ऐसे समय में जब पूरा देश नेताजी सुभाष चंद्र बोस की 125वीं जयंती मना रहा है, मुझे यह बताते हुए प्रसन्नता हो रही है कि ग्रेनाइट से बनी उनकी यह भव्य प्रतिमा इंडिया गेट पर स्थापित की जाएगी। यह प्रतिमा उनके प्रति भारत के आभार की प्रतीक होगी। जब तक नेताजी बोस की भव्य प्रतिमा पूरी नहीं हो जाती, तब तक उनकी होलोग्राम प्रतिमा उसी स्थान पर मौजूद रहेगी। मैं 23 जनवरी को नेताजी की जयंती पर इस होलोग्राम प्रतिमा का अनावरण करूंगा।”
प्रधानमंत्री ने पूर्व भारतीय राजनयिक श्री अबसार बेउरिया के निधन पर शोक व्यक्त किया

प्रधानमंत्री श्री नरेन्द्र मोदी ने पूर्व भारतीय राजनयिक श्री अबसार बेउरिया के निधन पर गहरा दुःख व्यक्त किया है। प्रधानमंत्री कार्यालय ने ट्वीट किया; “श्री अबसार बेउरिया को राष्ट्र के प्रति उनकी समृद्ध सेवा के लिए याद किया जाएगा। उन्होंने ओडिया भाषा एवं संस्कृति के एक महान उन्नायक के रूप में भी अपनी पहचान बनाई। उनके निधन से दुखी हूं। मेरी संवेदनाएं उनके परिवार और दोस्तों के साथ है। ओम शांति: पीएम”
प्रधानमंत्री ने आईआरएनएसएस-आईडी उपग्रह के प्रक्षेपण पर वैज्ञानिकों को बधाई दी

प्रधानमंत्री श्री नरेन्‍द्र मोदी ने आईआरएनएसएस-आईडी उपग्रह के सफल प्रक्षेपण पर 28 मार्च 2015 को वैज्ञानिकों को बधाई दी। प्रधानमंत्री ने कहा, “आईआरएनएसएस-आईडी उपग्रह का प्रक्षेपण हमारे वैज्ञानिकों के अनुकरणीय प्रयासों और उनकी उत्‍कृष्‍ट प्रतिभा का एक और प्रदर्शन है। मैं उन्‍हें बधाई देता हूं।”
प्रधानमंत्री ने चक्रवाती तूफान बुरेवी के कारण बन रहे हालात पर केरल के मुख्यमंत्री से बातचीत की

प्रधानमंत्री श्री नरेन्द्र मोदी ने चक्रवाती तूफान बुरेवी के कारण केरल में बन रहे हालात पर राज्य के मुख्यमंत्री श्री पिनराई विजयन के साथ बातचीत की है। एक ट्वीट में प्रधानमंत्री ने बताया, 'केरल में चक्रवाती तूफान बुरेवी के कारण पैदा हो रहे हालात को लेकर राज्य के मुख्यमंत्री श्री पिनराई विजयन से बात की। केंद्र की ओर से केरल को हरसंभव सहयोग का आश्वासन दिया। प्रभावित इलाकों में रहने वाले लोगों की सुरक्षा और कल्याण की कामना करता हूं।'
प्रधानमंत्री ने सियोल के योनसेई विश्‍वविद्यालय में महात्‍मा गांधी की प्रतिमा का अनावरण किया

प्रधानमंत्री श्री नरेन्‍द्र मोदी ने आज सियोल के योनसेई विश्वविद्यालय में महात्मा् गांधी की प्रतिमा का अनावरण किया। इस अवसर पर कोरिया गणराज्‍य के राष्‍ट्रपति श्री मून जे-इन प्रथम महिला किम जूंग-सूक और संयुक्‍त राष्‍ट्र के पूर्व महासचिव श्री बान की-मून उपस्थित थे। प्रधानमंत्री ने इस अवसर पर कहा कि बापू की प्रतिमा का अनावरण करना सम्‍मान की बात है। उन्‍होंने कहा कि ऐसे समय में जबकि हम बापू की 150वीं जयंती मना रहे हैं, इसका विशेष महत्‍व हो जाता है। प्रधानमंत्री ने कहा कि बापू के विचारों और सिद्धांतों में आतंकवाद, जलवायु परिवर्तन जैसी मानव जाति के समक्ष आज मौजूद दो सबसे बड़ी चुनौतियों से निपटने की ताकत है। श्री मोदी ने कहा कि बापू के जीवन और विचारों ने हमें यह बताया कि कैसे हम प्रकृति के साथ सद्भाव से रहते हुए कार्बन फुटप्रिंट कम कर सकते हैं। उन्‍होंने हमें यह भी सिखाया कि आने वाली पीढि़यों के लिए हमें धरती को स्‍वच्‍छ और हरी-भरी धरती रखना है। योनसेई विश्‍वविद्यालय दक्षिण कोरिया के सर्वाधिक प्रसिद्ध विश्‍वविद्यालयों में से एक है। दक्षिण कोरिया में महात्‍मा गांधी को विश्‍व शांति के प्रतीक के रूप में सम्‍मान दिया जाता है।